text: Konkursramte elever jagter skoler
  07 februar 2011 kl. 11.19
  Omkring 70 elever fra den konkursramte Jerne Privatskole gik i dag på jagt efter nye skoler.
  Blandt dem var Mette Jensen, 14 år.  Hun vil gerne begynde på den kristne friskole Markusskolen. I dag besøgte hun skolen, men hun kunne ikke få svar på, om hun kan optages i 7. klasse. Skolen vil kontakte de interesserede elever og deres forældre i morgen.
  Forældre har opfordret netop Markusskolen til at oprettes nye klasser, så eleverne fra Jerne Privatskole kan flytte klassevis.
  Rudolf Steiner Skolen i Esbjerg har tilbudt, at overtage såvel elever som lærere fra den lukkede privatskole.
  
  Økonomisk krise
  Allerede i september sidste år kom det frem, at Jerne Privatskole var i økonomisk krise. Skolen kom aldrig op på de 100 elever, som skulle til for at få skolen til at løbe rundt økonomisk.
  Fredags gik Jerne Privatskole i betalingsstandsning. Først lørdag fik mange forældre besked pr. postbrev.
  Esbjerg Kommune har ansvaret for, at eleverne kan komme til at gå i skole igen, men mange af eleverne ønsker ikke at komme i en offentlig skole.
  